CELEX: 32018D1471
Language: el
Date: 2018-09-19 00:00:00
Title: Απόφαση (ΕΕ) 2018/1471 της Επιτροπής, της 19ης Σεπτεμβρίου 2018, σχετικά με την προτεινόμενη πρωτοβουλία πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων» [κοινοποιηθείσα υπό τον αριθμό C(2018) 6077]

2.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 246/46
               
            
         ΑΠΌΦΑΣΗ (ΕΕ) 2018/1471 ΤΗΣ ΕΠΙΤΡΟΠΉΣ
         της 19ης Σεπτεμβρίου 2018
         σχετικά με την προτεινόμενη πρωτοβουλία πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων»
         
            
               [κοινοποιηθείσα υπό τον αριθμό C(2018) 6077]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων» («STOP FRAUD and abuse of EU FUNDS - by better control of decisions, implementation and penalties») αναφέρεται στα εξής: «Τα θεσμικά όργανα της Ευρωπαϊκής Ένωσης θα πρέπει να έχουν δικαίωμα να εφαρμόζουν μέτρα ενισχυμένου ελέγχου (συμπεριλαμβανομένου και εκ των προτέρων ελέγχου) και να επιβάλλουν αυστηρότερες κυρώσεις σε εκείνα τα κράτη μέλη της ΕΕ που δεν είναι μέλη της Ευρωπαϊκής Εισαγγελίας.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αναφέρονται στα εξής: «Για την πρόληψη και την τιμωρία της απάτης και της κατάχρησης κονδυλίων της ΕΕ, τα ευρωπαϊκά θεσμικά όργανα θα πρέπει να δικαιούνται να ζητήσουν την ενίσχυση του ελέγχου στα κράτη μέλη που δεν μετέχουν στη συνεργασία της Ευρωπαϊκής Εισαγγελίας. Ο εν λόγω έλεγχος θα πρέπει να περιλαμβάνει εκ των προτέρων έλεγχο των αποφάσεων χρηματοδότησης και ανάθεσης δημόσιων συμβάσεων σε περιοχές υψηλού κινδύνου. Προτείνουμε ο βαθύτερος αυτός έλεγχος να περιλαμβάνει την πλήρη διερεύνηση όλων των περιστάσεων και επίσης τη δημοσίευση των δόλιων δραστηριοτήτων και άλλων αδικημάτων που βλάπτουν τα οικονομικά συμφέροντα της ΕΕ.»
                  
               
                     (3)
                  
                  
                     Η επιτροπή πολιτών έχει συγκροτηθεί και τα πρόσωπα επικοινωνίας έχουν οριστεί σύμφωνα με το άρθρο 3 παράγραφος 2 του κανονισμού και η προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της Συνθήκης για την Ευρωπαϊκή Ένωση (ΣΕΕ).
                  
               
                     (4)
                  
                  
                     Νομικές πράξεις της Ένωσης με σκοπό την εφαρμογή των Συνθηκών μπορούν να εκδίδονται
                     
                                 α)
                              
                              
                                 με στόχο τον ορισμό των καθηκόντων, των πρωταρχικών στόχων και της οργάνωσης των διαρθρωτικών ταμείων γεγονός που μπορεί να επιφέρει τη συνένωση των ταμείων, σύμφωνα με το άρθρο 177 της Συνθήκης για τη λειτουργία της Ευρωπαϊκής Ένωσης (ΣΛΕΕ)·
                              
                           
                                 β)
                              
                              
                                 για τη θέσπιση πολυετούς προγράμματος-πλαισίου το οποίο περιλαμβάνει το σύνολο των δραστηριοτήτων της Ένωσης στον τομέα της έρευνας και της τεχνολογικής ανάπτυξης· για τα ειδικά προγράμματα που εκπονούνται στο πλαίσιο κάθε δραστηριότητας του πολυετούς προγράμματος-πλαισίου· και για την εφαρμογή του πολυετούς προγράμματος-πλαισίου, σύμφωνα με τα άρθρα 182 και 183 της ΣΛΕΕ·
                              
                           
                                 γ)
                              
                              
                                 για τους δημοσιονομικούς κανόνες που ρυθμίζουν ιδίως, μεταξύ άλλων, τις διαδικασίες για την εκτέλεση του προϋπολογισμού της Ένωσης σύμφωνα με το άρθρο 322 της ΣΛΕΕ·
                              
                           
                                 δ)
                              
                              
                                 στους τομείς της πρόληψης και της καταπολέμησης της απάτης εις βάρος των οικονομικών συμφερόντων της Ένωσης με σκοπό την παροχή αποτελεσματικής και ισοδύναμης προστασίας στα κράτη μέλη και σε όλα τα θεσμικά όργανα, τους φορείς, τις υπηρεσίες και τους οργανισμούς της Ένωσης, σύμφωνα με το άρθρο 325 της ΣΛΕΕ.
                              
                           
               
                     (5)
                  
                  
                     Η λήψη απόφασης σχετικά με τη συμμετοχή ή τη μη συμμετοχή στην ενισχυμένη συνεργασία, όπως στην ενισχυμένη συνεργασία βάσει της οποίας θεσπίστηκε η Ευρωπαϊκή Εισαγγελία, αποτελεί ελεύθερη επιλογή κάθε κράτους μέλους. Ως εκ τούτου, οι νομικές πράξεις της Ένωσης για την εφαρμογή των Συνθηκών δεν θα πρέπει, καταρχήν, να κάνουν διάκριση μεταξύ των κρατών μελών αποκλειστικά και μόνο σε συνάρτηση με τη συμμετοχή ή τη μη συμμετοχή τους σε μια ενισχυμένη συνεργασία. Ωστόσο, για την εφαρμογή των νομικών πράξεων της Ένωσης, μπορεί να γίνεται διάκριση μεταξύ κρατών μελών όταν αυτό δικαιολογείται αντικειμενικά, για παράδειγμα όταν, λαμβανομένων υπόψη όλων των κρίσιμων στοιχείων, το επίπεδο προστασίας των οικονομικών συμφερόντων της Ένωσης είναι στην πράξη διαφορετικό μεταξύ των κρατών μελών.
                  
               
                     (6)
                  
                  
                     Η ΣΕΕ ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης, προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στη δημοκρατική ζωή της Ένωσης μέσω μιας ευρωπαϊκής πρωτοβουλίας πολιτών.
                  
               
                     (7)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (8)
                  
                  
                     Για τους λόγους αυτούς, η προτεινόμενη πρωτοβουλία πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων» δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 4 παράγραφος 2 στοιχείο β) και θα πρέπει συνεπώς να καταχωριστεί. Θα πρέπει να συγκεντρωθούν δηλώσεις υποστήριξης της εν λόγω προτεινόμενης πρωτοβουλίας πολιτών, στον βαθμό που η εν λόγω πρωτοβουλία αποσκοπεί στην υποβολή προτάσεων της Επιτροπής για την έκδοση νομικών πράξεων της Ένωσης για την εφαρμογή των Συνθηκών οι οποίες —ενισχύοντας την προστασία των οικονομικών συμφερόντων της Ένωσης— δεν κάνουν διάκριση μεταξύ των κρατών μελών αποκλειστικά και μόνο βάσει της συμμετοχής ή της μη συμμετοχής τους στην ενισχυμένη συνεργασία για τη σύσταση της Ευρωπαϊκής Εισαγγελίας.
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η προτεινόμενη πρωτοβουλία πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων» («STOP FRAUD and abuse of EU FUNDS - by better control of decisions, implementation and penalties») καταχωρίζεται.
            
            
               2.   Δηλώσεις υποστήριξης της εν λόγω προτεινόμενης πρωτοβουλίας πολιτών μπορούν να συγκεντρώνονται, με βάση την παραδοχή ότι η εν λόγω πρωτοβουλία αποσκοπεί στην υποβολή προτάσεων της Επιτροπής για την έκδοση νομικής πράξης της Ένωσης για την εφαρμογή των Συνθηκών η οποία —ενισχύοντας την προστασία των οικονομικών συμφερόντων της Ένωσης— δεν κάνει διάκριση μεταξύ των κρατών μελών αποκλειστικά και μόνο βάσει της συμμετοχής ή της μη συμμετοχής τους στην ενισχυμένη συνεργασία για τη σύσταση της Ευρωπαϊκής Εισαγγελίας.
            
         
         
            Άρθρο 2
            Η παρούσα απόφαση αρχίζει να ισχύει στις 27 Σεπτεμβρίου 2018.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «ΤΕΡΜΑ ΣΤΗΝ ΑΠΑΤΗ και την κατάχρηση ΚΟΝΔΥΛΙΩΝ ΤΗΣ ΕΕ — με καλύτερο έλεγχο των αποφάσεων, της εφαρμογής και των κυρώσεων», τους οποίους εκπροσωπούν ο κ. Zoltán KERESZTÉNY και ο κ. Balázs FEHÉR, που ενεργούν ως πρόσωπα επικοινωνίας.
         
         
            Βρυξέλλες, 19 Σεπτεμβρίου 2018.
            
               
                  Για την Επιτροπή
               
               Frans TIMMERMANS
               
                  Πρώτος αντιπρόεδρος
               
            
         
         
            (1)  ΕΕ L 65 της 11.3.2011, σ. 1.